Марко Ганчев
Проблемите на властта

chitanka.info

Не е жената загадката на природата.

Загадката на природата е властта.

Жената, колкото и да е загадъчна,

разгадката й се разгадава,

когато забременее,

дори и да не се знае от кого.

А при властта и това го няма,

защото все е ялова.

Най-напред ни се струва,

че и при лакомията за власт

няма нищо загадъчно,

а всичко си е природосъобразно:

както всяко растение

се стреми да се извиши над другите

за повече място под слънцето,

така е и с властниците,

колкото и да са по-нагли

от всеки глог и всеки трън,

които се промушват към небето

над свирчовини и над смрадлики.

Но напоследък,

от пет-шест хиляди години насам,

нагонът за власт толкова се разрасна,

че стана дори по-силен

от инстинкта за самосъхранение,

което вече ни смущава

дали не е болестна мутация.

Както по едно време

от завода за антибиотици в Разград,

за да прочистят замърсената река,

която тече край завода,

пуснали в нея пречистващи бактерии,

които да изядат замърсяващите.

Но станало обратното.

Ами ако същото се е случило

и в небесната лаборатория?

Дали във вечно пращящия

от възхвала към властниците ефир

слушаме пращящия от здраве

организъм на обществото

или аритмията на болестното му разложение?

Това е той проблемът на властта.

Кога ли ще успее тя него да реши,

че после да се заеме и с нашите…

1999

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.